钦定古今图书集成/明伦汇编/官常典/第485卷 > 崔彦穆
## 钦定古今图书集成/明伦汇编/官常典/第485卷 > 崔彦穆

按《周书》本传，“彦穆字彦穆，清河东武城人也。魏司空
安阳侯林之九世孙。曾祖𫖮，魏平东府谘议。祖蔚，遭
从兄司徒浩之难，南奔江左。仕宋为给事黄门侍郎、
汝南义阳二郡守。延兴初，复归于魏，拜颍川郡守，因
家焉。后终于郢州刺史。父稚，笃志经史，不以世事婴
心。起家秘书郎，稍迁永昌郡守。隋开皇初，以献后外”
曾祖，追赠上开府仪同三司、新州刺史。彦穆幼明悟，
神彩卓然。年十五，与河间邢子才、京兆韦孝宽俱入
中书学，偏相友爱，伏膺儒业，为时辈所称。魏吏部尚
书陇西李神儁有知人之鉴，见而叹曰：“王佐才也。”永
安末，除司徒府参军事，转记室，迁大司马从事中郎。
魏孝武西迁，彦穆时不得从。大统三年，乃与兄彦珍
于成皋举义，因攻拔荥阳，擒东魏郡守苏淑。仍与乡
郡王元洪威攻颍川，斩其刺史李景道。孝武嘉之，拜
镇东将军、金紫光禄大夫、荥阳郡守。四年，兼行右民
郎中、颍川邑中正，赐爵千乘县侯。十四年，加使持节、
车骑大将军、仪同三司、散骑常侍、司农卿。时军国草
刱，众务殷繁，太祖乃诏彦穆入幕府，兼掌文翰。及于
谨平江陵，彦穆以本官从平之。世宗初，进骠骑大将
军、开府仪同三司，俄拜安州总管、十一州诸军事、安
州刺史。入为御正中大夫。陈氏请敦邻好，诏彦穆使
焉。彦穆风韵闲旷，器度方雅，善元言，解谈谑，甚为江
陵所称。转民部中大夫，进爵为公。天和三年，复为使
主，聘于齐。使还，除金州总管、七州诸军事、金州刺史，
进位大将军。寻征拜小司徒。大象二年，宣帝崩，隋文
帝辅政，三方兵起，以彦穆为行军总管，率兵与襄州
总管王谊讨司马消难。军次荆州，彦穆疑荆州总管
独孤永业有异志，遂状而戮之。及事平，隋文帝征王
谊入朝，即以彦穆为襄州总管、六州诸军事、襄州刺
史，加授上大将军，进爵东郡公，邑二千户。顷之，永业
家自理得雪，彦穆坐除名，寻复官爵。隋开皇元年卒。
子君绰嗣。